Montáž modulu Harmony pre ISS. (NASA)
**Harmony** (pôvodne **Node 2**) je modul Medzinárodnej vesmírnej stanice (ISS). Slúži ako prechodový uzol medzi modulmi. Obsahuje štyri prístrojové skrine zabezpečujúce napájanie pripojených modulov elektrickou energiou a prenos dát. Zariadenie bolo ku kozmickej stanici pripojené 26. októbra 2007. Pripojením Harmony k ISS považuje NASA americké jadro stanice za dokončené.

Modul *Node 2* bol premenovaný na *Harmony* v marci 2007.Meno bolo vybraté študentmi v akademickej súťaži, ktorej sa zúčastnilo viac ako 2 200 škôl z 32 štátov USA. Pravidlá súťaže od študentov požadovali, aby vesmírnu stanicu študovali, postavili model modulu v mierke a napísali esej, kde vysvetlili svoje navrhované meno.

História
--------

Podľa dohody medzi NASA, Európskou kozmickou agentúrou a talianskou firmou Alenia Spazio, postavila táto spoločnosť modul Harmony v Turíne v Taliansku. Modul *Harmony* bol dopravený pomocou ťažkého dopravného lietadla Airbus Beluga 1. júna 2003 do Kennedyho vesmírneho strediska na Floridu. Po inšpekcii zariadenia po dokončení prepravy ho Talianska kozmická agentúra predala Európskej kozmickej agentúre (ESA). Ta potom 18. júna 2003 formálne predala vlastníctvo *Harmony* NASA. Modul bol umiestnený v budove Space Station Processing Facility v Kennedyho kozmickom stredisku. Predaním *Harmony* bola splnená hlavná časť bartrovej zmluvy medzi ESA a NASA, podpísanej v Turíne 8. októbra 1977.

Popis modulu
------------

Kresba znázorňujúca napájacie body modulu *Harmony*
Zariadenie v tvare valca váži približne 13 600 kg, jeho dĺžka je 7,2 m a priemer 4,4 m. Je druhým z troch prechodových modulov medzi hlavnými časťami stanice. Modul zväčšil priestor Medzinárodnej vesmírnej stanice a umožní pripojenie japonského a európskeho laboratória. Z povrchu modulu *Harmony* bude môcť operovať robotická ruka kozmické stanice Canadarm2.

Pripojené moduly
----------------

* Laboratórium Columbus, Európska kozmická agentúra (ESA)
* Japonský experimentálny modul Kibō
* viacúčelový transportný modul MPLM (*Leonardo, Raffaello, Donatello*)

Štart
-----

*Bližšie informácie v hlavnom článku: STS-120*
Interiér Harmony
Modul *Harmony* bol vynesený do vesmíru 23. októbra 2007 na palube raketoplánu Discovery pri misi STS-120.26. októbra o 10:02 UTC vystúpili astronauti Scott Parazynski a Douglas Wheelock do otvoreného priestoru, aby pripravili modul *Harmony* na premiestnenie z nákladového priestoru raketoplánu na ISS - dočasne na modul prichytili zariadenie PDGF slúžiace na pripojenie staničného manipulátora SSRMS, sňali z modulu ochranné kryty a odpojili konektory, ktoré ho spájali s raketoplánom. Potom staničný manipulátor, ktorý obsluhovali astronauti Daniel Tani a Clayton Anderson, zachytil modul *Harmony*, zdvihol ho a pomaly ho premiestnil k ľavému bočnému portu modulu Unity, kde bol dočasne ukotvený. O 15:38 UTC sa *Harmony* oficiálne stal súčasťou ISS. Stanica sa tak rozrástla o 75 m3 životného priestoru. Jej celkový objem dosiahol 500 m3.

Oživenie modulu
---------------

27. októbra sa posádky raketoplánu Discovery a ISS venovali prípravám na oživenie modulu *Harmony*. O 12:24 UTC veliteľka posádky ISS Peggy Whitsonová otvorila prielez do modulu *Harmony*. Astronauti pri prvom vstupu do modulu použili ochranné rúška, aby náhodou nevdýchli prípadné malé voľne poletujúce častice. Potom sa posádka venovala demontáži približne 700 skrutiek a príchytiek, ktoré istili rôzne časti vybavenia modulu pri štarte.

Po odlete Discovery posádka kozmickej stanice uskutoční tri výstupy do vesmíru (EVA), pri ktorých premiestni *Harmony* k prednému prípojnému miestu laboratória Destiny. Prechodový tunel PMA-2, ktorý bol doposiaľ pripojený k prednej časti *Destiny*, bude presunutý na prednú časť *Harmony*. Na palube STS-120 modul Harmony doprevádzal taliansky astronaut ESA Paolo A. Nespoli, špecialista misie.

Referencie
----------

1. ↑  
 *NASA modul vesmírnej stanice je v perfektnej 'harmónii' s novým menom* [online]. [Cit. 2007-03-16]. Dostupné online. (po anglicky)
2. 1 2   *Elements: U.S. Node 2* [online]. [Cit. 2007-03-11]. Dostupné online. (po anglicky)
3. ↑  
 *Európsky Node oficiálne predaný NASA* [online]. [Cit. 2003-06-26]. Dostupné online.
4. ↑  
 *Súčasti ISS: Node 2* [online].. Dostupné online. (po anglicky)
5. ↑  
 *Upravený plán štartov raketoplánov* [online]. [Cit. 2007-08-27]. Dostupné online. (po anglicky)
6. ↑  NASA. *First Spacewalk a Success, New Task for Second Spacewalk* [online]. NASA, 2007, [cit. 2007-10-29]. Dostupné online. (po anglicky)
7. ↑  Liz Austin Peterson. *Astronauts Attach Space Station Addition* [online]. ABC News / The Associated Press, 2007, [cit. 2007-10-29]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Harmony (ISS)**

Zdroj
-----

*Tento článok je čiastočný alebo úplný preklad článku na českej Wikipédii (číslo revízie nebolo určené).*

### Externé odkazy


|  |  |
| --- | --- |
| Portal | Kozmonautický portál |

* (po anglicky) Informácie o Harmony na stránkach ESA
* (po anglicky) Informácie o Harmony na stránkach NASA

| * z
* d
* u
 Medzinárodná vesmírna stanica |
| --- |
| Komponenty | 

|  |  |
| --- | --- |
| Moduly | Ruský segment: Zaria • Zvezda • Pirs • Poisk • Rassvet  Americký segment: BEAM •  Unity • Destiny • Quest • Harmony • Columbus • Kibó • Tranquility • Cupola • Leonardo |
| Konštrukcie | Integrated Truss Structure • Canadarm2 • ExPRESS Logistics Carrier |

 |  |
| Lode | 

|  |  |
| --- | --- |
| Pilotované | Aktívne: Sojuz • Crew Dragon • Vyradené: Space Shuttle |
| Bezpilotné | Aktívne: Progress • Cygnus • HTV • Vyradené: ATV • Dragon |

 |
| Lety, posádky | Bezpilotné lety • Pilotované lety • Posádka na stanici (Základné posádky • Návštevné posádky) • Výstupy do vesmíru |